Сариев Абдымамбет
Сариев Абдымамбет – жазуучу. Токтогул районунун Жетиген айылында 1957-жылы 23-февралда туулган. 1972-жылы Жетиген орто мектебинин 8-классын аяктагандан кийин Токтогул шаарчасындагы №19 шаардык профессионалдык кесипчилик-техникалык окуу жайына кирип, автослесарь кесипчилигине ээ болгон жана Өзгөрүш айылындагы автогаражда жумушчу, 1974-жылы Токтогул райондук “Учкун” гезитинин типографиясында гезит басуучу болуп иштеген. 

1974-жылы анын алгачкы ырлары, новеллалары, сатиралык аңгемелери Токтогул райондук “Учкун” гезитинде жарык көрө баштаган.

1975–1977-жж. Советтик Армиянын катарында кызмат өтөгөн. 1977–1979-жж. Токтогул райондук турмуш-тиричилик комбинатындагы курулуш бригадасында кыш кыноочу, бетондоочу, 1980-жылы Фрунзедеги Кыргызстан Компартиясынын Борбордук комитетинин № 1 типографиясында гезит басуучу-жумушчу болуп иштеген. 1981–1986-жж. Фрунзедеги СССРдин 50 жылдыгы атындагы Кыргыз мамлекеттик университетинин журналистика бөлүмүндө окуган. 1986–1998-жж. Базар-Коргон райондук “Эмгек жалыны”, Жалал-Абад облустук “Акыйкат жарчысы”, мугалимдердин облустук “Дил” гезиттеринде кабарчы, бөлүм башчы, өз кабарчы кызматтарында эмгектенген.

1999–2001-жж. Кыргызстан Жазуучулар союзунун төрагасынын орунбасарынын милдетин аткаруучу, жооптуу катчы болуп эмгектенип, 2000-жылы жаш акын-жазуучулардын республикалык “Нурборбор” чыгармачылык бирикмесин уюштурган. 2007-жылдан Кыргыз улуттук телерадиокорпорациясындагы радионун адабий-драмалык “Казына” башкы редакциясында өз кабарчы-редактор, 2009-жылдын 22-майынан Кыргыз Республикасынын Улуттук жазуучулар союзунун секретары болуп иштеп келет.

Кыргыз таануу, адам таануу, саясат таануу, мамлекеттик түзүлүш, жашоо эрежелери жөнүндөгү 200дөн ашык макалалары республикалык басма сөздөрдө жарык көргөн. 

Эл аралык Түгөлбай Ата сыйлыгынын ээси. 

2000-жылдан Кыргыз Улуттук жазуучулар союзунун мүчөсү.

Жарык көргөн китептери

Кыргыз тилинде
Кыргыздар дүйнө элин жакшылыкка алып барат! (Кыргызы поведут мир) Кыргыздын дүйнө таанымы жөнүндөгү кабарлардын топтому. – Б.: Аят, 2000. – 160 б.

Жашыл Китеп 2. Кантип жашоо керек? (Книга Будущего. Как надо жить?) Адамдардын дүйнөгө болгон көз карашы, улуттардын айырмасы, кыргыздын теги, келип чыгышы жөнүндөгү кабарлардын топтому. – Б.: Аят, 2001. – 230 б. 

Кыргыздар дүйнө элин жакшылыкка алып барат! (2-басылышы). – Б.: Аят, 2001. – 200 б.

Жашыл Китеп 1. Кыргыздар дүйнө элин жакшылыкка алып барат! (толукталып 3-басылышы). – Б.: Бийиктик, 2004. – 330 б.

Акын-поэт Муратбек Рысбеков: Сын, рецензиялар топтому (орусча, кыргызча). – Кант, 2005. – 80 б.

Колдонулган адабияттар
 *Кыргыз Республикасынын жазуучулары/Кыргызпатент.Түз.: М. Ааматов, А.Чекиров, Ө.Калыева. – Б.: 2011. –  456 б. ISBN   978-9967-26-379-6
 Кыргыз Республикасынын жазуучулары